AARHUS: Næsten en måned inden 2020 erstatter 2019 har Aarhus Havn slået rekorden for ekspedition af containere, som blev sat sidste år med 540.363 containere.

Hvor stor rekorden så bliver, kan først afgøres med årets udgang, men de containere, der i resten af december løftes over kajen på Aarhus Havn, udgør havnens vækst. Da Aarhus Havn samtidig er Danmarks største containerhavn, er der ikke bare tale om rekord for Aarhus Havn. Der er tale om danmarksrekord.

Kundechef på Aarhus Havn Nicolai Krøyer havde ved årets begyndelse en forventning om, at Aarhus Havn i 2019 ville slå sin egen rekord i containeromsætning, men han er alligevel overrasket over, at det sker allerede efter cirka 11 måneder.

- Vi bygger trods alt oven på en to-årig periode med en vækst på 20 procent. Derfor er det meget positivt, at hver eneste container, der løftes over kaj fra i dag og resten af året, tikker ind på omsætningstallet som fremgang, fortæller Nicolai Krøyer.